b'\n_START_ARTICLE_\nArthur Ruusmaa\n_START_PARAGRAPH_\nArthur Ruusmaa (eesnimi ka Artur; 20. oktoober 1956 T\xc5\xa1an\xc3\xb5 rajoon, Novosibirski oblast, Vene NFSV \xe2\x80\x93 15. jaanuar 2019 V\xc3\xb5ru) oli eesti ajaloolane, koduloolane, giid ja muinsuskaitsja. _NEWLINE_Ta s\xc3\xbcndis Novosibirski oblastis k\xc3\xbc\xc3\xbcditatute perekonnas. Kui ta oli pooleteistaastane, p\xc3\xa4\xc3\xa4ses perekond tagasi Eestisse.\n_START_SECTION_\nHaridusk\xc3\xa4ik ja sundajateenistus N\xc3\xb5ukogude s\xc3\xb5jav\xc3\xa4es\n_START_PARAGRAPH_\nTa  l\xc3\xb5petas 1975. aastal M\xc3\xb5isak\xc3\xbcla Keskkooli ja proovis \xc3\xb5ppida ajalugu Tartu Riiklikus \xc3\x9clikoolis. Ta ei saanud \xc3\xbclikooli sisse ning pidi minema sundajateenistusse N\xc3\xb5ukogude s\xc3\xb5jav\xc3\xa4kke. Ta teenis soomusv\xc3\xa4es, oli l\xc3\xb5puks tanki\xc3\xbclem (auastmelt vanemseersant)._NEWLINE_P\xc3\xa4rast sundajateenistust l\xc3\xa4ks ta tagasi Tartu Riikliku \xc3\x9clikooli \xc3\xb5ppima ajalugu ning l\xc3\xb5petas 1983. aastal lennus, kus \xc3\xb5ppisid mitmed hilisemad avaliku elu tegelased nagu Mart Laar, Lauri Vahtre, K\xc3\xbcllo Arjakas ja Eero Medijainen.'